projecte-aina/catalan_government_crawling huggingface dataset:
Amb la fi de l'aplicació de les mesures especials per a la contenció del brot epidèmic de la pandèmia de COVID-19 a 7 municipis del Segrià, i atès que encara continuen les restriccions a tota la comarca, la biblioteca ampliarà els seus serveis ajustant-se a les recomanacions d'aplicació a la fase III consensuades pel Servei de Biblioteques del Departament de Cultura amb la Gerència de Serveis de Biblioteques de la Diputació de Barcelona, el Servei de Biblioteques de la Diputació de Girona i Biblioteques de Barcelona.
A partir del dia 10 d'agost les persones majors de 16 anys podran tenir accés a la planta baixa (claustre de l'hemeroteca) per consultar material propi o bé estudiar dins les instal·lacions.
Així mateix, es podrà consultar materials de la biblioteca exclosos de préstec, prèvia sol·licitud a través del telèfon (973279070), correu electrònic de la biblioteca ( [EMAIL] ) o del formulari en línia.
L'accés serà lliure fins completar la capacitat màxima (22 llocs de treball) i no cal fer reserva de plaça, tot i que es pot fer a través del formulari web habilitat.
De moment, encara no es podrà accedir a la col·lecció de documents ni utilitzar altres espais de la biblioteca.
Tampoc és permetrà l'ús dels ordinadors públics ni altres dispositius com fotocopiadores, màquines d'autopréstec o de vending.
L'horari de consulta serà els dilluns i dimecres de 15 a 19.30 h i els dimarts, dijous i divendres de 10 a 14.30 h.
Per tal de garantir la seguretat i higiene en l'estada dels usuaris, es realitzarà la neteja i desinfecció dels espais ocupats abans d'un nou ús.
Durant l'estada a la biblioteca caldrà portar mascareta en tot moment, guardar la distància de seguretat d'1'5 m i es podrà accedir als lavabos si bé només es podrà utilitzar una cabina a la vegada.
Així mateix, continuarà el servei de préstecs amb cita prèvia que es va posar en marxa amb la reobertura.
Les comandes de documents es poden fer a través del formulari web, per telèfon al 973279070 en horari d'obertura, o bé enviant un correu electrònic a l'adreça [EMAIL] Es poden sol·licitar documents localitzats a qualsevol de les biblioteques del Sistema de Lectura Pública de Catalunya, ja que s'ha activat el servei de préstec interbibliotecari d'abast nacional.
També es pot fer la devolució dels préstecs a la bústia de retorns 24h situada a la façana lateral del c.
Per qüestions de seguretat, els documents han de passar una quarantena de 48 hores i la devolució no es farà efectiva fins transcorregut aquest termini.
Per aquest motiu, la quarantena de documents no interferirà en la petició de nous documents en préstec.
Us recordem l' horari d'obertura de la biblioteca i d'atenció telefònica, vigent fins el dia 30 de setembre:... i que la biblioteca segueix oferint el servei de préstec virtual a través de la plataforma eBiblio.
Anirem informant de novetats a la nostra pàgina web i xarxes socials ( Facebook, Twitter, Instagram ).
Per qualsevol dubte o aclariment podeu contactar amb nosaltres a través del telèfon 973279070 o per correu electrònic a l'adreça [EMAIL].
Formen part de les publicacions patrimonials de la Biblioteca Pública de Lleida els documents, indiferentment del suport en el que es troben, que per la seva antiguitat, singularitat o riquesa tenen un valor addicional.
La biblioteca té un fons de revistes i premsa, de mitjans del segle XIX i començaments del XX, digitalitzat i que es pot consultar des de la mateixa biblioteca.
Per donar a conèixer aquest fons s'ha elaborat una guia bibliogràfica que inclou tot aquell material que és consultable en format digital.
A la guia apareixen els títols i els anys que es troben digitalitzats, una petita descripció del contingut o història de la publicació i els enllaços a repositoris i a bases de dades des de les quals es pot accedir a determinats números o a les col·leccions senceres en format electrònic.
Podeu consultar més informació a l'àrea de col·lecció local i a l'hemeroteca.
AVÍS: Estem treballant en l'adaptació del espais de la biblioteca per a garantir totes les mesures de seguretat decretades per a la prevenció i el control de la infecció pel SARS-CoV-2.
Tan bon punt puguem garantir-les, tornarem a oferir la possibilitat de sol·licitar espais de la biblioteca.
La biblioteca ha programat un nou taller sobre internet segura adreçat a persones adultes familiaritzades amb l'ús de dispositius mòbils i navegació per la xarxa.
L'objectiu d'aquest taller és informar sobre els riscos i les bones pràctiques a l'hora de navegar per Internet i fer servir les noves tecnologies, i també vol sensibilitzar i conscienciar la ciutadania en seguretat a la xarxa.
En aquest taller de caràcter pràctic i amè, es donaran una sèrie de consells i de bones pràctiques per tal de fer de la xarxa un espai segur, de respecte i de convivència.
S'ensenyarà als assistents a identificar situacions que puguin comprometre la seva seguretat i privacitat a la xarxa i se'ls hi donaran consells fàcils d'aplicar que podran utilitzar en el dia a dia.
El taller es desenvoluparà en dues sessions d'una hora i mitja, i per tal que pugui arribar al màxim de persones possibles, s'han programat 4 edicions que tindran lloc durant els mesos de febrer a maig de 2020.
Per a participar-hi, cal ser usuari o usuària de dispositius mòbils (telèfons mòbils intel·ligents o tauletes) i portar-lo a la sessió, i tenir coneixements de navegació per internet.
El taller tindrà lloc a l'aula de formació de la Biblioteca Pública de Lleida.
Les persones interessades cal que s'inscriguin prèviament a l'Àrea d'audiovisuals de la biblioteca.
El nombre de places és limitat.
AVÍS: Estem treballant en l'adaptació del espais de la biblioteca per a garantir totes les mesures de seguretat decretades per a la prevenció i el control de la infecció pel SARS-CoV-2.
Tan bon punt puguem garantir-les, tornarem a oferir la possibilitat de sol·licitar espais de la biblioteca.
La biblioteca ofereix tallers bàsics d'informàtica i mòbils per tal d'iniciar i acompanyar els usuaris adults que ho desitgin en l'ús de les tecnologies de la informació i la comunicació.
L'oferta dels tallers ha anat evolucionant, des dels tallers d'iniciació a la informàtica a internet fins a tallers per l'ús de xarxes socials, i també es va incorporar a l'oferta els tallers per a l'ús de telèfons mòbils i aplicacions com WhatsApp o Google Drive i Google Photos.
Tots aquests tallers parteixen de nivell inicial i són de caire pràctic, de manera que els alumnes poden treure molt profit de les sessions.
Programació de tallers per al primer semestre del 2020:
Els tallers seran impartits per estudiants de la Universitat de Lleida que realitzen l'assignatura de Matèria transversal, amb la coordinació de la Regidoria de Joventut de l'Ajuntament de Lleida.
L'horari de les sessions serà de 17 a 19 h i es realitzaran a l'Aula de formació (2a planta).
Per a participar als tallers d'informàtica i internet, cal inscriure's prèviament a l'Àrea d'audiovisuals de la biblioteca.
Tots els tallers són gratuïts i el nombre de places és limitat.
Per consultar la disponibilitat dels documents que hi ha a la biblioteca, es pot consultar el catàleg ARGUS, des dels ordinadors d'ús públic habilitats especialment per a aquest fi.
Així mateix, des del catàleg ARGUS es pot ampliar la cerca a totes les biblioteques de les províncies de Lleida, Tarragona i Girona i accedir a l'espai personal per a fer renovacions de préstecs, activar l'historial de lectura i fer llistats de cerques.
L'Àrea del Taulell Central està situada a la planta baixa i comprén la zona del taulell d'informació, la zona de les cartelleres d'activitats culturals i formatives i el plafó d'anuncis dels usuaris.
Els objectius de l'Àrea del Taulell Central són:
A la recepció de la biblioteca hi ha la bústia on els usuaris poden deixar les butlletes amb suggeriments, propostes de millora i reclamacions.
L'espai 100% RECOMANATS és un expositor amb propostes recomanades per les diferents àrees de la biblioteca.
Aquest espai situat a la zona de recepció té l'objectiu de donar a conèixer documents que, ja sigui per la temàtica, l'autor, l'edició o el contingut, l'equip de la biblioteca considera que tenen un especial interès i que val la pena recomanar, independentment del seu any de publicació.
Tots els documents es poden endur en préstec.
En aquesta prestatgeria s'hi poden trobar els fulletons amb la informació cultural i de formació de la ciutat de Lleida i rodalies.
També hi podeu trobar informació sobre les activitats que gaudeixen dels avantatges amb el carnet.
En aquest aparador es poden trobar guies de lectura que elaborem des de la biblioteca de forma periòdica, per fer recomanacions de fons, celebracions d'efemèrides, etc. A l'aparador n'hi ha una selecció però podeu consultar i descarregar la resta des de la col·lecció digital.
En aquestes cartelleres s'hi pengen cartells d'activitats culturals i formatives de Lleida ciutat i rodalies.
Les activitats culturals es pengen a la part dreta i les formatives a l'esquerra, tal com està degudament senyalitzat.
Els usuaris o empreses han d'entregar els cartells a recepció on se segellen i posteriorment es pengen.
En aquest plafó s'hi pengen els cartells dels usuaris amb anuncis, publicitat, reclams, etc.
Els usuaris han d'entregar els cartells a recepció, on se segellen i posteriorment es pengen.
Al canal Youtube de la Biblioteca, CanalBib Lleida, s'hi poden trobar vídeos de les activitats que es realitzen setmanalment.
Aquest canal s'actualitza periòdicament amb nous vídeos.
Al canal Youtube Biblioteques.cat, s'hi poden trobar vídeos relacionats amb el món de les biblioteques, ja sigui de l'àmbit català, com d'altres biblioteques d'arreu del món.
Per estar al dia de les activitats culturals programades a la biblioteca us podeu subscriure al Butlletí de la Biblioteca Pública de Lleida - Bibliotequescat.
A més a més, rebreu recomanacions literàries, novetats i altres informacions d'interès.
El butlletí es pot consultar en línia i també es pot rebre al correu electrònic subscrivint-vos a través de la pàgina Butlletins Gencat.
Només cal que empleneu un senzill formulari i que feu servir una contrasenya personal, amb la qual podreu afegir o cancel·lar subscripcions i rectificar o suprimir les vostres dades personals quan vulgueu.
Si ja esteu subscrits a altres butlletins de la Generalitat de Catalunya no cal que us torneu a registrar a Butlletins Gencat, us podeu donar directament d'alta al nostre butlletí.
Subscriu-te al butlletí electrònic
En aquest espai, hi trobareu guies de lectura elaborades per la biblioteca amb l'objectiu de promocionar els nostres fons.
Estan organitzades en els següents apartats:
-Fons general d'adults (llibres, audiovisuals, revistes, col·lecció local)
-Fons infantil i juvenil (contes, matèries i novel·la juvenil)
Tertúlies literàries amb escriptors lleidatans"
-Guies elaborades per altres biblioteques
-Dossiers dels grups de lectura
Els documents de les guies es poden trobar al catàleg ARGUS i es poden endur en préstec o consultar a la biblioteca.
L'hemeroteca està situada a la planta baixa de la biblioteca.
L'objectiu d'aquesta àrea és proporcionar informació actualitzada de les diferents disciplines, i afavorir la formació, la informació i el lleure.
En aquesta sala podem trobar revistes d'informació general i especialitzada, que es poden endur en préstec, excepte l'últim número col·locat a l'expositor, i la premsa diària, exclosa de préstec.
Les revistes estan ordenades per temàtiques: actualitat, música, art, arquitectura, literatura...
Es conserven a la sala els dos o tres últims anys i passat aquest temps es guarden al magatzem de la biblioteca.
La premsa diària es conserva un mes a la sala, exceptuant els diaris locals i publicacions oficials en paper que es troben al magatzem.
L'hemeroteca ofereix els serveis de consulta a sala, préstec de revistes, i recomanacions mensuals de publicacions
Així mateix, la sala està equipada amb una fotocopiadora i dos ordinadors amb connexió a internet, des d'on es pot consultar l'edició digital dels diaris subscrits, les publicacions oficials i l'edició en format CD-ROM del diari local La Mañana.
La consulta dels documents localitzats al magatzem es pot sol·licitar presencialment, per telèfon o a través del correu electrònic [EMAIL], indicant les següents dades:
-Assumpte del missatge: sol·licitud de document del magatzem
-Títol del document sol·licitat
-Volum, número o any del document sol·licitat
Els documents del dipòsit se serviran el següent dia hàbil o el dia que indiqui el sol·licitant.
El fons general es troba ubicat entre les plantes primera i segona de l'edifici de la biblioteca, a la Sala de Préstec i la Sala de Referència, respectivament.
Els llibres estan ordenats seguint la Classificació Decimal Universal.
Els fons de menys ús estan situats al magatzem de la biblioteca.
La consulta i préstec d'aquests documents es pot sol·licitar presencialment o a través del correu electrònic.
Consulteu més informació a l'apartat: sol·licitud de documents del magatzem.
Els documents del dipòsit se serviran el següent dia hàbil o el dia que indiqui el sol·licitant.
En aquesta sala de la 1a planta es troba la col·lecció de monografies (llibres sobre totes les matèries i literatura...) de la biblioteca, que es poden endur en préstec.
La sala està dividida en dues grans àrees, una a cada banda del taulell d'informació: àrea temàtica (coneixements) i àrea de literatura (novel·la, teatre, poesia i biografies).
Àrea Temàtica: Trobarem els llibres de coneixements classificats segons la CDU.
Àrea de literatura: novel·la, teatre i poesia.
Les novel·les publicades a partir del 1900, les trobareu a la secció de Novel·la.
Les obres anteriors, estan classificades al número 8 segons la seva procedència.
Les novel·les fantàstiques, de terror, d'humor i els relats curts, així com les novel·les en format de butxaca, les trobareu al Claustre de l'Àrea Infantil i Juvenil.
La Sala de Préstec promociona els seus fons mitjançant els expositors de novetats que es poden trobar al Claustre de l'Àrea Infantil, i les seleccions mensuals de llibres de temàtiques diverses i mostres de novel·les recomanades que es troben als expositors de la sala.
Els centres d'interès són seccions que agrupen documents de la mateixa temàtica.
La seva finalitat és facilitar l'accessibilitat dels usuaris a les col·leccions i oferir noves seccions temàtiques que els siguin d'interès.
Els centres d'interès que hi ha a la Sala de Préstec són: Accessibles, Dones i Feminisme, Cos i Ment, Itineraris, Novel·la de Viatges, Fil i Agulles, Titelles, Oposicions i Biografies.
Es poden identificar mitjançant les icones distintives.
La secció de còmic adult està ubicada al vestíbul de la primera planta.
Hi trobareu àlbums europeus, espanyols, americans, manga, clàssics i obres de referència de la història del còmic.
A la Sala de Referència, situada a la 2a planta, s'hi poden trobar tot tipus d'obres de referència i consulta: diccionaris, enciclopèdies, estadístiques, anuaris, manuals bàsics, etc., així com també llibres que pel seu interès la biblioteca consideri exclòs de préstec.
També hi ha punts de lectura per treballar o estudiar, connexió wi-fi i 3 ordinadors de consulta d'internet, que es poden utilitzar seguint la normativa d'ús.
Des d'aquesta sala hi ha l'accés a l'aula de formació i a l' Espai Màrius Torres.
Un muntatge sobre els fets de Súria
Dijous 28 de març a les 19 h, tindrà lloc a la Biblioteca Pública de Lleida l'espectacle "Mort a les cunetes", un muntatge basat en els llibres "Mort a les cunetes" d'Albert Fàbrega, "Diari d'un emboscat", de Jaume Ollé i altres escrits.
Dirigit per David Pintó i interpretat per Joan Valentí, "Mort a les cunetes" narra la història de la fossa de can Maçana o els fets de Súria: l'afusellament de vuit republicans, civils, que van ser trets la nit del 9 de febrer del 1939, de la presó de Manresa, i la fuga d'un novè, Josep Nin, que ho va poder explicar.
Amb un format de cinc monòlegs dels testimonis principals dels fets, l'espectacle reconstrueix, des de la força de la paraula i la música, el que va passar tot just fa 80 anys als peus de les muntanyes de Montserrat.
La fossa comuna amb aquests vuit afusellats encara no ha estat localitzada a dia d'avui i és per això que l'espectacle també és un reconeixement moral i públic a aquestes persones que van morir per les seves idees i un homenatge a totes les víctimes de la repressió franquista.
Direcció: David Pintó; Intèrpret: Joan Valentí "Nan"; Músic: Martí Marsal; Espai escènic, vestuari i attrezzo: Albert Pascual "Pascu".
Des de l'any 2013 les biblioteques públiques de Catalunya celebren la Revetlla de Sant Jordi, una convocatòria excepcional, festiva, participativa, amb activitats culturals per a tothom a l'entorn de la lectura i les biblioteques, impulsada pel Servei de Biblioteques del Departament de Cultura de la Generalitat de Catalunya.
Aquest any, degut al calendari, la Biblioteca Pública de Lleida celebrarà la setena edició de la Revetlla el divendres 26 d'abril, amb les següents activitats:
Marató de contes, a càrrec dels alumnes de la Facultat d'Educació, Psicologia i Treball Social de la Universitat de Lleida.
L'activitat compta amb la col·laboració de la Facultat d'Educació, Psicologia i Treball Social de la UdL.
A més, des del dia 23 es podrà veure la mostra de novetats de Sant Jordi amb les últimes novetats incorporades a la col·lecció de la biblioteca.
Els usuaris i usuàries que ho desitgin es podran endur 2 novetats de Sant Jordi en préstec amb el carnet de la biblioteca.
Us convidem a participar i a gaudir de la Revetlla de Sant Jordi i a compartir-la les xarxes socials mencionant i amb l'etiqueta.
Els dies 3, 4 i 5 de maig de 2019 se celebra a Lleida la Fira de Titelles, un esdeveniment organitzat pel Centre de Titelles de Lleida i l' Ajuntament.
Per 30è any consecutiu, el fantàstic món de les titelles inundarà els carrers, places i teatres de la ciutat.
Com en els darrers anys, la Biblioteca Pública de Lleida col·labora amb la fira acollint dues de les activitats programades:
El Divan és una instal·lació performance interactiva, que convida l'espectador a fer una nova mirada sobre si mateix i sobre els altres.
Recomanat per al públic juvenil.
Dissabte 4 de maig de 17 a 20 h
Diumenge 5 de maig de 10 a 13 h
Curtmetratges de l'Animac on el teatre de titelles i objectes n'és el protagonista.
Recomanat per al públic familiar.
En català, castellà i sense paraules.
Les activitats de la fira a la biblioteca són gratuïtes.
Us convidem a gaudir de la fira i a compartir la vostra experiència a les xarxes socials amb l'etiqueta.
La Biblioteca Pública de Lleida acull, durant els mesos de maig i juny, les obres de la guanyadora i els finalistes de la Beca CJ Connecta't al Còmic 2017 que convoca el Carnet Jove.
Aquesta beca ofereix visibilitat als autors joves de còmic.
A l'exposició podreu veure les obres de Marga Garatea Almagro ( ) guanyadora amb "Frutiferi" i les dels finalistes Sergi Díez Paredes ( ) amb "Dimonick", Patricia
Herreruela Quesada ( ) amb "El petit per petit i el gran per gran", Sara Soler Ester ( ) amb
"Cuinetes" i Anna Valpuesta Farré ( ) amb "Històries plantades".
Als cinc panells de les obres dels participants de la BCJ'2017 els acompanya una mostra de fons de còmic juvenil no sexista.
A partir del mes de juliol l'exposició itinerarà per d'altres biblioteques de la província de Lleida, totes elles membres del Grup de Recomanacions Infantils de Lleida (GRILL).
Al 2018 es va celebrar l' Any Raimon Panikkar per commemorar el centenari del naixement d'aquest filòsof i teòleg nascut a Barcelona que va ser una figura de rellevància mundial en el diàleg entre les cultures i religions i en la cerca d'alternatives als reptes del món contemporani.
La Biblioteca Pública de Lleida se suma a aquesta commemoració, i també al Dia internacional de la diversitat cultural, organitzant les següents activitats:
Exposició "Raimon Panikkar: viure l'aventura intercultural".
Mostra que recull l'essencial de la vida i el pensament de Panikkar, posant especial èmfasi en temes com la interculturalitat, la diversitat lingüística i la força de la paraula.
Hi haurà una mostra de fons sobre interculturalitat.
Una exposició de l'Espai Avinyó - Llengua i Cultura.
Conferència a càrrec d'Ignasi Moreta, comissari de l'Any Panikkar.
En acabat, presentació del llibre "Iniciació als Veda, de Raimon Panikkar", que inclou el CD "Panikkar, poeta i fangador" de Lídia Pujol, amb la intervenció de la cantautora.
Ho organitza: Biblioteca Pública de Lleida amb la col·laboració d'Editorial Fragmenta.
Filòsof i teòleg autor d'una vuitantena d'obres escrites en sis llengües, fou doctor honoris causa per les universitats de les Illes Balears, Tübingen, Urbino i Girona, i professor, entre d'altres, a les universitats de Harvard i Califòrnia.
La seva activitat interdisciplinar el va portar de Barcelona a Bonn, Madrid, Salamanca i Roma.
El 1954 va arribar per primer cop a l'Índia, on la trobada amb les cultures d'allí va ser decisiva en el seu itinerari.
Durant molts anys la seva vida es va repartir entre la recerca personal i espiritual a l'Índia i la docència als Estats Units.
Raimon Panikkar és una de les veus més singulars que ha donat el pensament català al món.
Pont entre cultures i entre religions, Panikkar ens planteja que ningú no té una visió de 360 graus i que, per tant, cal tenir en compte la mirada de l'altre.
Cap cultura ni religió té el monopoli de la veritat.
Us convidem a participar en les activitats de l'Any Panikkar a la biblioteca i a conèixer la figura d'aquest personatge.
Divendres 31 de maig a les 20 h
Des de fa uns dies ens han començat a desaparèixer llibres de l'Àrea infantil i juvenil de forma misteriosa!
I no només han desaparegut llibres a la nostra biblioteca, sinó que també a totes les altres biblioteques públiques de Catalunya!
Gràcies a la família del Super3 hem sabut que això és obra del Senyor de les Ombres, i que a més, fa servir la seva màgia fosca per donar vida als malvats clàssics dels contes!
La Supernit a les biblioteques és una iniciativa impulsada conjuntament pel Super3, el Departament de Cultura i les biblioteques públiques municipals, per tal de promoure la lectura i les biblioteques entre el públic infantil.
A través d'una aventura multitudinària, simultània i transmèdia per tot el territori, els nens i nenes participants ajudaran la família del Super3 a lluitar contra el Senyor de les Ombres i el seu pla malèfic.
El dia 31 de maig, els membres del Super3 estan convocats a les biblioteques del tot el territori per participar en una activitat especialment dissenyada per a l'ocasió i ajudar, així, la família del Super3, a posar fi al pla malèfic del Senyor de les Ombres.
L'edició de l'any passat, la primera, va ser tot un èxit, amb la participació de prop de 15.000 súpers i les seves famílies.
En aquesta segona edició hi participaran més de 270 biblioteques públiques.
La Supernit a la Biblioteca Pública de Lleida compta amb la col·laboració de l' Aula Municipal de Teatre.
Consulta les activitats en què col·labora la biblioteca!
Els dies 31 de maig i 1 de juny tindrà lloc a Lleida la quarta edició del festival de novel·la negra i criminal " El Segre de negre ", una iniciativa de Pagès editors i l' Institut d'Estudis Ilerdencs de la Diputació de Lleida.
Com en les anteriors edicions, la Biblioteca Pública de Lleida se suma a aquest esdeveniment organitzant i col·laborant en algunes de les activitats que formen part del programa d'actes.
Us convidem a gaudir del festival i a participar en els actes programats.
Podeu consultar el programa d'activitats des del web d'" El Segre de negre ".